Baroy - Wikipedia\n(Pinagbalikwat gikan sa Baroy, Lanao del Norte)\nKinamumugtakan kan Baroy\nTagboan: 8°1′48″N 123°46′48″E Tagboan: 8°1′48″N 123°46′48″E\n18,225 votantes (9 Mayo 2019)\nAn Baroy sarong ikaapat na klaseng banwaan kan probinsya nin Lanao del Norte, Filipinas. An designadong zip code kaini iyo an 9210.\nSosog sa sensus kan 1 Mayo 2020, igwa ining 24,683 katawong nag-eerok digdi sa 5,528 kaharongan.\nIgwa ining sukol na 72.35 kilometro kwadrado.\nDati an pangaran kan Baroy kaamayan pa kan taon 1918, Baloy. Ini daa sarong tinanom na ginigibong hamak (banig), na posible iyo an inaapod sa Bikol na bariw, saro man talagang tinanom na an dahon sinisirikmat sa paghaman nin mga banig asin ba'yong.\nIni dati parte kan Kolambugan asin nasuway igdi huli sa kari'gonan kan Orden Ehekutibo Nu. 222 na pinagboot ni Pres. Elpidio Quirino kan Hunyo 10, 1949.\nAn Baroy namomogtak 69.1 kilometro sa sur-solnopan kan syudad nin Iligan. Nakalugar man ini sa amihanan kan Sola' nin Panguil, sa subangan kan banwaan nin Tubod, sa habagatan kan Salvador asin sa solnopan kan Lala.\nAn hiwas kan Baroy naabot sa 80.09 metro kwadrado asin basado sa populasyon niya kan taon 2007, an surusuan (densidad) niya 2.67 katawo lambang ektarya o 267 katawo lambang metro kwadrado. Alagad sa urbanisadong lugar, naabot 21.9 katawo lambang erktarya o 219 katawo sa sarong metro kwadrado.\nSa total na 8,009 ektaryang hiwas, an mga 4,921.6994 na ektarya kaini nakatanom sa niyog, asin an tada na 426.70ng ektarya nakatanom sa paroy. Sa paroyan, 251.2 ektarya may patubig asin 175.50 ektarya sarig sa oran.\nAn Baroy nababanga sa 23 barangay.\nOfficial site of Baroy\nPinaghugot gikan sa "https://bcl.wikipedia.org/w/index.php?title=Baroy&oldid=224229"\nHuring pigliwat an pahinang ini kan 30 Desyembre 2021, alas 15:28.


Home / News / Corriador sa STL hinoldup sa Labo, CNorte\nCorriador sa STL hinoldup sa Labo, CNorte\nBicol Standard Newspaper Wednesday, October 18, 2017 News\nLABO, CNorte 10/17/17 (BICOL STANDARD) –An ahente kan STL na si Ronnie Aquino y Matcha,hinipaan sa tinampo nin tulong lalaki na may mga armas, dangan pirit na kinua si saiyang dara-darang cuarta na kantidad P3,200.00.\nSegun sa report kan pulis si Aquino mapuli na sa saindang harong sa Purok 3,Tulay na Lupa sa banwaan na ini kan siya inabangan kan mga lalaki.\nBase sa declaras kan victima, alas 10:20 bangui kasuodma, nakalunad siya sa motorsiklo paghale sa bola kan STL sa Central Plaza kan Daet, Camarines Norte, kan abangan kan mga suspechado nan aka sulot nin bonnet asin armado nin mga badil.\nSabi kan victima, nagbaralintong siya sa saiyang pig lulunadan na motorsiklo ta tinaonan nin barbed wire an tinampo kaya nagsayasay an saiyang darang vehiculo.\nMientrastanto, nagrani saiya an suspechadong naka bonnet asin tinutokan siya nin badil sa loong, dangan nag declarar nin hold-up.\nSabay kinua an saiyang darang cuarta na kantidad P3,200.00 na yaon sa laog kan sling bag.\nAn saro pang suspechado nagtutuk man saiya nin lancetas.\nPakatapos na makua an saiyang cuarta marikas sindang nagdurulag pasiring sa direksyon kan centro kan banwaan.\nMayo nin plaka an ginamit na motorsiklo kan mga nagholdup kaya dai aram kun sisay an responsable sa pangyayari.\nCorriador sa STL hinoldup sa Labo, CNorte Reviewed by Bicol Standard Newspaper on Wednesday, October 18, 2017 Rating: 5


Si Jackson kan 2003\nSi Michael Joseph Jackson (Gary, Indiana, Agosto 29, 1958 - Los Angeles, Hunyo 25, 2009) sarong Amerikanong recording artist, entertainer asin negosyante. Siya an ikapitong akì sa pamilyang Jackson.\nNagpoon siyang magkanta sa edad na 11 komo sarong kaapil kan the Jackson 5 kan 1969, asin nagpoon nin solong karera kan 1971 mantang miembro pa kan grupo. Kan masurunod na taon, nabansagan na siyang "Hade kan Musikang Pop."\nAn saiyang 1982 na album na Thriller hanggan ngonyan iyo pa giraray an pinakamasulong sa bilog na kinaban.[nangangaipo nin toltolan] Apat kan mga solo niyang estudyo album kaiba sa mga plaka na pinakamabenta sa bilog na kinaban: an Off the Wall (1979), Bad (1987), Dangerous (1991)., asin an History (1995).\nOficial na websayt ni Michael Jackson\nKinua sa "https://bcl.wikipedia.org/w/index.php?title=Michael_Jackson&oldid=222645"\nHuring binago an pahinang ini kaitong 23 Disyembre 2021, alas 14:52.


Ano an nangyayari pakatapos magadan?\nHapot: Ano an nangyayari pakatapos magadan?\nSimbag: Sa pagtubod kan Kristyano, igwang dakulang kahapotan manongod sa nangyayari pakatapos kan kagadanan. An iba nagtutubod na pakatapos magadan, gabos “nagtuturog” hanggan sa paghukom, dangan gabos ipapadara sa langit o sa impyerno. An iba man nagtutubod na sa panahon kan kagadanan, an tawo hinuhukuman na tulos dangan pinapadara sa saindang eternal na destinasyon. Igwa man iba na nagtutubod na pag an tawo nagadan, an saindang kalag/espiritu pinapadara sa “temporaryong” langit o impyerno, tanganing maghalat kan pagkabuhat liwat, paghukom, asin kan saindang eternal na destinasyon. Ano man nanggad an sinasabi kan Biblia na mangyayari pakatapos kan kagadanan?\nEnot, sa mga paratubod ni Hesu-Kristo, an Biblia nagsasabi na pakatapos na magadan, an kalag/espiritu kan mga paratubod dinadara sa langit, huli ta an saindang mga kasalan pinatawad mantang sinda nag ako ki Kristo bilang Paraligtas (Juan 3:16, 18, 36). Para sa mga paratubod, an kagadanan “sumuhay na sa hawak, asin na masa kaibahan na nin Kagurangnan” (2 Corinto 5:6-8; Filipos 1:23). Alagad, an 1 Corinto 15:50-54 asin 1 Tesalonica 4:13-17 nagpapahiling na an mga paratubod binubuhay liwat asin tinatawan nin mamuraway na hawak. Kun an mga paratubod nakakaibanan tulos ni Kristo pakatapos na magadan, ano an katoyohan kan pagkabuhay liwat na ini? Mantang an kalag/espiritu kan mga paratubod nagduduman tulos ki Kristo matapos na sindang magadan, an pisikal na hawak nawawalat na “nagututurog” sa lubungan. Sa pagkabuhay liwat kan mga paratubod, an pisikal na hawak binubuhay liwat, minumuraway, asin nagiibahan ulit saka ang kalag/espiritu. Ining minuraway na hawak-kalag-espiritu iyo an maistar sa bagong langit asin bagong daga (Kapahayagan 21-22).\nIkaduwa, sa mga dai nag ako ki Hesu-Kristo bilang Paraligtas, an kagadanan daing kasagkudan na kapadusahan. An mga dai nagtubod ki Hesus ipapadara man sa sarong temporaryong lugar habang naghahalat kan saindang pagkabuhay liwat, paghukom asin eternal na destinasyon. Sa Lucas 16:22-23 pinapahiling an sarong mayaman na pinapasakitan pakatapos na magadan. Sa Kapahayagan 20:11-15 pinapahiling an mga dai nagtubod binubuhay liwat, hinuhukuman sa dakulang asin puting trono, asin inaapon sa danaw nin kalayo. An mga dai nagturubod, dai pinapadara sa impyerno (danaw nin kalayo) tulos pakatapos kan kagadanan, kundi sa sarong temporaryong lugar nin paghukom asin pagkondenar. Alagad, dawa an mga bakung paratubod dai tulos pinapadara sa danaw nin kalayo, an sindang kamugtakan pakatapos na magadan bakong marhaay. An mayaman nagkurahaw, “ako nasasakitan sa kalayong ini” (Lucas 16:24).\nPakatapos kan kagadanan, an tawo nagiistar sa sarong “temporaryong” langit o impyerno. Pakatapos kan temporaryong lugar na ini, sa ultimong paghukom, an eternal na destinasyon kan tawo dai mababago. An eksaktong lugar kan eternal na destinasyon iyo an mababago. An mga paratubod tatawanan nin karapatan na maglaog sa bagong langit asin bagong daga (Kapahayagan 21:1). An mga dai nagturubod ipapadara sa danaw nin kalayo (Kapahayagan 20:11-15). Iyo ini an pinal, asin eternal na destinasyon kan gabos na tawo – base gabos sa kun sinda nagtubod o dai ki Hesu-Kristo para sa saindang kaligtasan (Mateo 25:46; Juan 3:36).


LTO District Office pinakandadohan\nBilang suporta kan Land Transportation Office (LTO) Bicol sa paglaban kan lokal na gobierno kan Ciudad nin Naga contra sa paglangkaw kan caso sa coronavirus disease, pinagmarhay na suspendiron an transaksyon kan Naga LTO District Office puon Hunyo 16-30.\nSi LTO regional director Francisco Ranches nagpaluwas nin direktiva sa Naga LTO District Office na sarahan muna an opisina sa laog kan panahon na yaon pa sa irarum kan Modified Enhanced Community Quarantine (MECQ) an ciudad.\nAn Naga LTO saro sa mga pigpipilahan kan ginatos na mga makua nin driver’s license asin renewal sa mga car registration na inaabot nin maghapon an mga kliyente.\nHuli kaini, sinabi ni Ranches mantang halaba an listahan kan mga guidelines kan IATF na iimplementar sa irarum kan MECQ nganing mahale an dakul na mga pagtitiripon kan mga may transaksyon sa district office dapat suspendiron muna sa laog nin duwang semana.\nSi mga ending sa number 6 kan plate number nin mga vehiculo ngunian na bulan pinag-eextendir sagcod sa bulan nin Agosto 2021 na mayong iimponer na multa.\nAlagad bukas man an LTO District Office sa Pamplona, Camarines Sur si mawot na digdi na mag-renew kan saindang car registration asin driver’s license nganing dai na maghalat kan masunod na bulan, sabi pa kan LTO Bicol.\nIgwa nang direktiva sa mga LTO law enforcer asin deputized agent kan ahencia na dai muna dakupon an mga may kapot kan driver’s license na nagpaso na ngunian na Hunyo 2021. (dpa)


1.1 Pano magpartisipar\n1.1.1 Syntax kan mga ngaran kan file asin mga kapsyon\n1.2 Mga panundon sa Kampanya\n1.3 Pano mo gustong magpartisipar sa #WPWP?\nMaabot na an Kampanyang #WPWP 2021!\nAn Wikipedia Pages Wanting Photos (WPWP) sarong taunan na kampanya kun sain an mga paraambag sa Wikipedia sa intirong kinaban, proyektong mga Wikipedia sa manlain-lain na lenggwahe, asin mga komunidad, nagkakaag nin mga ladawan sa mga artikulo sa Wikipedia na dai pa nin mga ladawan. Ini para maitulod an paggamit kan mga digital na mga media file na natipon sa manlain-lain na mga pakontes sa ladawan kan Wikimedia, photowalks na pig-organisar kan Wikimedia community, sa mga artikulo sa Wikipedia. An mga ladawan nakakatabang na makua an atensyon kan mga parabasa tangani na maintindihan an mga artikulo, mas mailadawan pa an laog kaini, asin magi man ining pasil sundon asin magayon na basahon.\nRibong mga ladawan an mga naitao asin naiambag sa Wikimedia Commons sa paagi nin manlain-lain na adbokasiyang programa, photowalk, asin mga pakontes kabali na dyan an internasyunal na kontes sa potograpiya arog kanWiki Loves Monuments, Wiki Loves Africa, Wiki Loves Earth, Wiki Loves Folklore, asbp. Alagad,pira sana man sa mga ladawan na ini an nagagamit sa mga artikulo sa Wikipedia. Ngunyan, anWikimedia Commons igwa nin mga milyon na ladawan alagad kadiit sanang porsyon kainin an nagagamit sa mga artikulo sa Wikipedia. Ini an halawig na lagwat na pigsusumpay kan proyektong ini.\nBago magpartisipan, importante na basahon an mga giya sa pagpartisipar asin an mga panundon na mahihiling sa ibaba. Pwede kamong madiskwalipikar kun dai nindo ini mauutob.\nMaglaog kun kamo nakarehistro na sa dawa arin na proyektong Wikimedia o kayaMagmukna nin panindog sa Wikipedia (pwede kamong maggibo nin saindong mga account sa dawa anong lenggwahe kabali an sadiri nindong lenggwahe). An lista kan gabos na mga lenggwahe sa Wikipedia makukua igdi.\nMaghanap nin artikulo na nangangaipo nin ladawan. Gulpi nin mga paagi para gibuhon ini. Uni an pirang paagi.\nMaghanap nin tamang ladawan sa Commons Maghanap nin ladawan gamit an tamang titulo o kaya kategorya. Igwa nin pirang paagi para gibuhon ini. Hilingon ining simpleng media reuse guide. Uni pa an mga dagdag na pwedeng gibuhon. Rumdumon na an katuyohan kan sarong ladawan iyo an maglangkaw an pagkakaintindi kan parabasa sa kun sain manungod an artikulo, arog halimbawa kun isay an tawo duman, anong bagay, ano an mga ginigibo, asin mga konsepto na naunambitan sa artikulo. An importanteng aspeto kan ladawan dapat na malinaw asin sentral. An mga ladawan dapat na importante asin katakod kan konteksto kan artikulo, bako idtong pan-dekorasyon sana.\nSa artikulong pahina, hanapon an seksyon kun sain importante an ladawan asin kun ini nakakatabang sa parabasa na mas maintindihan pa an pig-uulayan. I-click an Liwaton asin Insert an midya, asin "magkaag nin halipot na detalye" na nagpapaliwanag kun ano an ipinapahiling kan ladawan sa artikulo. Gamiton an pinakamarhay na mga ladawan. An mga maluyang-klase na ladawa- madiklom o malabo; pinapahiling an subject na sadit, nakatarago sa tiripon, o kaya dai maintindihan; asin kun ano pa- dai pag gamiton kun dai man ini kaipuhan. Isipon na marhay kun arin na mga ladawan an pinaka-nagpapahiling kun ano an inuulayan sa artikulo. Kaipuhan na magkaag ka nin edit summary sa gabos na saimong niliwat, mag-"Preview" asin hilingon kun ano pa an mga kaipuhan na liwaton. Ikaag an hashtag #WPWP sa edit summary para sa mga artikulo na pinakarhay sa paagi nin pagkaag nin ladawan. Dangan pilduton an "Ipublikar an mga pagbabago".\nPirming risahon an syntax kan ladawan! Kun kamo malaag nin mga ladawan sa mga infobox kan artikulo, mas pasil an syntax - ngaran kan file, kumpara sa [[File:Obamas at church on Inauguration Day 2013.jpg|thumb|The Obamas worship at [[African Methodist Episcopal Church]] in Washington, D.C., January 2013]], itype sana an The Obamas at church on Inauguration Day 2013.jpg.\nSyntax kan mga ngaran kan file asin mga kapsyon\nSarong Siberian Husky an gamit bilang hayop\nSimpleng ehemplo (pagkaag nin ladawan sa tuo):\n[[File:Siberian Husky pho.jpg|thumb|alt=Sarong puti na ido sa gakod an nakikikawat sa sarong aking lalaki. |Sarong Siberian Husky an gamit bilang hayop]]\nFile:Siberian Husky pho.jpg An file(ladawan) name dapat na magin eksakto (kaayun an kapitalisasyon, pananda, asin pag-espasyo) asin dapat kaibahan an .jpg,.png o iba pang mga ekstensyon. (Image: and File: pararehas naggagana.) Kun an Wikipedia asin an Wikimedia Commons pareho igwa nin mga ladawan na igwa kan espisipikong ngaran, an bersyon sa Wikipedia an mabutwa sa artikulo.\nthumbkaipuhan sa pirang sitwasyon\nalt=Sarong puti na ido sa gakod an nakikikawat sa sarong aking lalaki.An Alt text para duman sa mga dai nakakahiling kan ladawan;bakong arog kan kapsyon, sinusuma kaini an itsura kan ladawan. Kaipuhan ining mag-ayon sa accessibility guidelines asin mag-ngaran nin mga bantog na pangyayari, mga tawo, asin bagay.\nSarong puti na ido sa gakod an nakikikawat sa sarong aking lalaki.An kapsyon makukua sa hurihan, asin nagtatau nin kahulugan o importansya sa ladawan.\nHilingon an en:WP:Extended image syntax para sa iba pang dagdag na kakayahan asin mga pilian. Kun dai nagluwas an ladawan pakalihis mong pakarhayon an syntax, baka ini blacklisted.\nMga panundon sa Kampanya\nAn mga ladawan dapat na gamiton sa mga artikulo sa Wikipedia sa tahaw kan mga aldaw na Hulyo 1 hasta Agosto 31 2021.\nMayo nin limitasyon sa bilang kan mga pwedeng gamitan. Alagad, igwa nin manlain-lain na kategorya para sa mga papremyo (hilingon sa ibaba). Dai man pagpanuon nin labi kagulping mga ladawan an mga artikulo sa Wikipedia.\nAn ladawan dapat na mapublikar sa pananda na under a free use license o kaya sa public domain. An mga posibleng lisensya, iyo an mga minasunod CC-BY-SA 4.0, CC-BY 4.0, CC0 1.0.\nAn mga partisipante dapat na rehistradong paragamit sa anuman na proyekto kan Wikimedia.Sign in o kaya Create a new account sa Wikipedia. (Pwede kamo makagibo kan saindong mga account sa ano man na lenggwahe kan Wikipedia, para sa paggamit sa WP o sa anu paman na proyektong Wikimedia). An lista kan mga lenggwahe sa Wikipedia makukua igdi.\nAn mga maluya o hababa an kantidad kan linaw na mga ladawan, dai aakuon.\nAn kapsyon sa ladawan asin an deskripsyon dapat na malinaw asin angay sa artikulo.\nGabos na pigdugang na mga ladawan kaipuhan na igwa nin kapsyon asin pigpapahiling kun ano an ladawan.\nKaipuhan na ikaag an ladawan duman man sa parte na importante sa artikulo.\nDai magkaag nin mga ladawan sa mga artikulo na dai mo gayung sabot an mga lenggwahe. An mga paragamit na minakaag nin mga ladawan na dai nin kapsyon, dai importanteng mga ladawan, asbp. pwedeng madiskwalipikar.\nAn mga partisipante kaipuhan na ikaag an hashtag na #WPWP' sa Edit Summary kan gabos na mga artikulo na pigpakarhay gamit an mga ladawan, halimbawa, "Nagkaag nin ladawan sa infobox" #WPWP. Dai ikaag sa laog kan artikulo an hashtag (#WPWP).\nPano mo gustong magpartisipar sa #WPWP?\nAn seksyon na ini ginibo para sa lebel kan partisipasyon sa WPWP. Pilduton an mga buton sa ibaba tangani na madiskubre an manlain-lain na paagi para makaayon.\nMuya kong magdagdag nin mga ladawan sa mga artikulo. Muya kong mag-organisar nin WPWP Muya kong maghiras\nRetrieved from "https://meta.wikimedia.org/w/index.php?title=Wikipedia_Pages_Wanting_Photos_2021/bcl&oldid=21573577"\nWikipedia Pages Wanting Photos 2021/bcl


Juan 20 | Bibliya Online | New World Translation\nAn lulubngan na daing laog (1-10)\nNagpahiling si Jesus ki Maria Magdalena (11-18)\nNagpahiling si Jesus sa saiyang mga disipulo (19-23)\nNagduda si Tomas alagad nakumbinsir sa huri (24-29)\nKatuyuhan kan kasuratan na ini (30, 31)\n20 Kan inot na aldaw kan semana, si Maria Magdalena amay na nagduman sa lulubngan,* miyentras na madiklom pa, asin nahiling niya na nahali na an gapong nakasara sa lulubngan.* 2 Kaya duminalagan siya pasiring duman ki Simon Pedro saka sa disipulong namumutan ni Jesus, asin sinabi niya sa sainda: “Kinua ninda sa lulubngan an Kagurangnan, asin dai mi aram kun sain ninda siya ibinugtak.” 3 Sa siring, si Pedro asin idtong saro pang disipulo puminasiring sa lulubngan. 4 Sabay na duminalagan an duwa, alagad mas marikas ki Pedro idtong kaiba niyang disipulo asin inot ining nakaabot sa lulubngan. 5 Kan magduko siya saka magsirip, nahiling niyang nakalatag duman an mga telang lino, alagad dai siya naglaog. 6 Dangan nag-abot man si Simon Pedro na kasunod niya, asin naglaog ini sa lulubngan. Asin nahiling niya an mga telang lino na nakalatag duman. 7 An telang ipinantaklob sa payo ni Jesus dai nakalatag kaibanan kan ibang mga telang ipinampatos sa saiya kundi suway ini asin nakalukot. 8 Dangan an disipulong inot na nakaabot sa lulubngan naglaog man, asin base sa nahiling niya, naniwala siya sa sinabi sa sainda. 9 Dai pa kaya ninda nasasabutan an sinabi sa Kasuratan na kaipuhan siyang magbangon hali sa mga gadan. 10 Sa siring nagbalik an mga disipulo sa mga harong ninda. 11 Alagad, si Maria nagdanay na nakatindog sa luwas harani sa lulubngan asin naghihibi. Dangan nagduko siya tanganing magsirip sa lulubngan, 12 asin nakahiling siya nin duwang anghel na nakaputi, na nakatukaw sa dating namumugtakan kan hawak ni Jesus, an saro sa may pamayuhan asin an saro sa may pamitisan. 13 Sinabi ninda sa saiya: “Babayi, taano ta naghihibi ka?” Sinabi niya sa sainda: “Kinua ninda an sakuyang Kagurangnan, asin dai ko aram kun sain ninda siya ibinugtak.” 14 Pagkasabi kaini, nagsalingoy siya asin nahiling niya si Jesus na nakatindog duman, pero dai niya namidbid na si Jesus palan idto. 15 Sinabi ni Jesus sa saiya: “Babayi, taano ta naghihibi ka? Siisay an pighahanap mo?” Huling pig-iisip niyang iyo idto an hardinero, sinabi niya sa saiya: “Ginoo, kun kinua mo siya, sabihon mo sa sako kun sain mo siya ibinugtak, asin kukuanon ko siya.” 16 Sinabi ni Jesus sa saiya: “Maria!” Nag-atubang si Maria dangan nagsabi sa saiya sa Hebreo: “Rabboni!” (na nangangahulugan “Paratukdo!”) 17 Sinabi ni Jesus sa saiya: “Dai mo ako pagpugulon, huli ta dai pa ako nakakasakat sa Ama. Alagad magduman ka sa sakuyang mga tugang asin sabihon mo sa sainda, ‘Masakat ako sa sakuyang Ama asin saindong Ama, sa sakuyang Diyos asin saindong Diyos.’” 18 Nagduman si Maria Magdalena sa mga disipulo dara an bareta: “Nahiling ko an Kagurangnan!” Asin isinaysay niya sa sainda an mga sinabi ni Jesus sa saiya. 19 Kan pabanggi na kan aldaw na idto, na iyo an inot na aldaw kan semana, asin an mga pinto kun sain nagkakatiripon an mga disipulo nakabarat dahil sa takot ninda sa mga Judio, nagtunga si Jesus asin nagtindog sa tahaw ninda saka nagsabi sa sainda: “Mapasaindo an katuninungan.” 20 Pagkasabi kaini, ipinahiling niya sa sainda an saiyang mga kamot asin tagiliran. Dangan nag-urugma an mga disipulo huling nahiling ninda an Kagurangnan. 21 Sa giraray si Jesus nagsabi sa sainda: “Mapasaindo an katuninungan. Kun paanong isinugo ako kan Ama, isinusugo ko man kamo.” 22 Pagkasabi kaini, naghayop siya sa sainda asin nagsabi: “Akua nindo an banal na espiritu. 23 Kun papatawadon nindo an mga kasalan nin siisay man, an mga iyan napatawad na; kun dai nindo papatawadon an mga kasalan nin siisay man, an mga iyan magdadanay.” 24 Alagad si Tomas, na saro sa Dose asin inaapod Kambal, dai ninda kaibanan kan magtunga si Jesus. 25 Kaya an ibang mga disipulo nagsabi sa saiya: “Nahiling mi an Kagurangnan!” Alagad sinabi niya sa sainda: “Sagkod na dai ko mahiling an mga pinakuan* sa saiyang mga kamot asin mailaog ko diyan an sakuyang muro saka maisuksok ko an kamot ko sa saiyang tagiliran, dai nanggad ako maniniwala.” 26 Buweno, pakalihis nin walong aldaw, nasa laog giraray nin harong an mga disipulo, asin kaibanan ninda si Tomas. Dawa nakabarat an mga pinto, nagtunga si Jesus asin nagtindog sa tahaw ninda saka nagsabi: “Mapasaindo an katuninungan.” 27 Dangan sinabi niya ki Tomas: “Ilaag mo digdi an saimong muro, asin hilingon mo an sakong mga kamot, tapos isuksok mo an saimong kamot sa sakuyang tagiliran, asin dai ka na magparaduda kundi magtubod ka.” 28 Bilang simbag sinabi ni Tomas sa saiya: “Kagurangnan ko asin Diyos ko!” 29 Sinabi ni Jesus sa saiya: “Dahil nahiling mo ako kaya ka nagtubod? Maugma an mga dai nakahiling alagad nagtutubod.” 30 An totoo, dakul pang ibang tanda an ginibo ni Jesus sa atubangan kan mga disipulo, na dai nakasurat sa kasuratan na ini. 31 Alagad an mga bagay na nakasurat digdi isinurat tanganing magtubod kamo na si Jesus iyo an Cristo, an Aki nin Diyos, asin dahil sa pagtubod na iyan, magkaigwa kamo nin buhay paagi sa saiyang ngaran.\n^ O “marka nin pako.”


PNP CSur dai makikiaram sa investigacion sa paratudok na pulis\n‘‘Dai makiki-aram an PNP Camarine Sur sa caso kan pulis na dinakop huli sa extortion’’ Ini an pigcierto ni P/Sr. Supt. Jerry Bearis, Provincial director kan PNP Camarines Sur sa ’pasalubong’’ sa saiyang liderato bilang bagong pamayo kan pulicia sa provincia.\nSusog ki P/Supt Errol Garchitorena, Jr , Public Information Officer kan Camarines Sur Police Provincial Office, nangangapudan an saindang oficina sa posibleng mga naging victima kan suspek na si PO2 Gilbert Embuestro namagdulok sa saindang oficina nganing matabangan.\nPuon ipasunod an internal cleansing sa organisasyon kan PNP nagkaperang pangaran nin mga pulis an ipinadara sa oficina ni PNP Regional Director Chief Supt. Melvin Buenafe para linawon an mga reclamo sa sainda. Kabali sa pinagmo-monitor an aktibidad kan nasabing suspek na pulis alagad bako pang\nmalinaw kun ano an anomaliyang pinaggigibo kaini hasta mangyari an entrapment operation sa Ciudad nin Naga. Sa pagkakadakop sa suspek ina-aram ngonian kun igwang posibleng kasabwat.\nSi P02 Embuestro, aktibong miembro kan Intelligence Unit kan Pamplona Municipal Police Station an dinakop sa paagi kan entrapment operation kan Naga City Police Office, CSPPO-Intelligence Division, Regional Intelligence Unit asin kan grupo kan 9th Infantry Division kan Phillipine Army matapos i-reclamo nin extortion ni Rustal Oliva sarong foreman kan China-Geo Construction. Nagpabisto pa an suspek na miembro siya kan rebeldeng New People’s Army.\nNabawi sa suspek an tolong Units nin celphone na may SIM cards na ginamit sa transaksyon, sarong calibre 45 na may Serial Number 2126541, may sarong magazine na may limang bala, sarong caliber 9mm TM Beretta na may PNP Logo Markings “PNP PROPERTY’’ asin may serial number G792232 na may sarong magazine asin doceng bala, wallet na may laog nin I.D asin an smart padala claim stub.\nNasangatan na nin casong robbery with intimidation asin pagbalgar kan R.A 10591 si P02 Embuestro na dati man naka-destino sa Pili Municipal Police Station. (Melvin Machado)


Si Fernando de Magallanes\nSi Ferdinand Magellan (Espanyol: Fernando de Magallanes; Portuges: Fernão de Magalhães), (1480 - 27 Abril 1521) sarong maritimong eksplorador na Portuges, na kan yaon sa serbisyo kan Koronang Espanyol, naghingoa na makahanap nin pasolnopan na ruta pasiring sa Malacca, Indonesia. Huli kaini, siya an enot na persona na namoon nin ekspidsyon baktas sa Kadagatan Pacifico. An ekspidsyon iyo man an enot na pagngata' na nakaantos sa paglikos kan Kinaban na natala sa Salaysay. Dawa ngane dai niya nakumpleto an enterong byahe (nagadan siya sa Sagupaan sa Mactan, Filipinas), enot pa kaidto nakadangtol na siya sa Malacca paagi nin pasubangan na ruta kaya kumbaga nasumpay niya an saiyang paglikos sa duwang magkaibang panahon nin paglayag.\nSi Antonio Pigafetta may makolor na salaysay kan biyahe ninda na Magellan pasiring sa Kadagatan Pacifico kun saen, pagdangtol sa Filipinas si Magellan natigbas asin nagadan kan siya pigsururogan kan mga kabwan ni Lapulapu.\nKinua sa "https://bcl.wikipedia.org/w/index.php?title=Ferdinand_Magellan&oldid=199462"\nHuring binago an pahinang ini kaitong 6 Disyembre 2020, alas 10:26.


Katalingkasan, tunay na Independencia (Philippine Independent Foreign Policy)\nNapapanahon ngonyan na bulan, sa Oktubre 24, iyo United Nations Day o kaaldawan kan kaburunyugan kan guinatos nanasyones sa kinaban. Pero haloy nang kaayon an Pilipinas sa United Nation, saro sa mga orihinal na miyembros representado kaidto ni General Carlos P. Romulo, pero sagkod ngonyan garo bako pang tunay na Independiente an Pilipinas. Bangkarote na lang ang UN ta dakol na mga nasyones an dai nagbabayad kan saindang membership fee o annual dues sa tamang panahon kaiba na diyan an saro sa pinakamayaman asin pinakapoderoso sa kinaban,an Estados Unidos de America.\nAn UN minukna pakatapos kan giyera mundial numero dos(WWII) tanganing mamantiner an katoninongan sa kinaban na dai na maotro an giyera mundial nagbunga nin grabing pagtios, pagkabaranga kan mga tao asin pagkagaradan kan milyones na namamanwaan. Dai man ngani napundo, padagos man giraray nabanga pa an wala kontra too, an sirangan kontra sulnopan.\nKan Oktubre 3, 2019 duman sa Rusya nagdiskurso an Presidente kan Pilipinas, si Rudrigo Roa Duterte asin nagbuyagyag kan saiyang Independent foreign policy na may titulong “World order seen from the East”.\nSigun ki Presidente Duterte an kamot kan Pilipino itinatao na makipag-abrasa sa amigo bakong makilimos ta an relasyones kan lambang nasyon sa kinanabn dapat batay sa pagiging parehas asin paggalang o respeto sa kada saro.\nHinagad niya sa kinaban na irespeto an pagiguin Independienteng nasyon kan Pilipinas. An problema ta may ibang nasyones lalo na idtong mga darakula, mayaman asin poderoso ta an nahihiling sana idtong gusto nindang mahiling, asin an paghuna sinda sana an nakakaaram kan sulosyon sa mga problema kan ibang nasyon lalo na an Pilipinas. Marhay an makiamigo, sabi ni Duterte, pero an mas importante iyo an igalang an satuyang Independencia asin sobereniya kan Pilipinas ta iyan sagrado para satuya gabos. Apuera kan pakikipag amigo sa Rusya, Tsina asin padagos na pakikipag amigo sa America mabukas na kita nin relasyones diplomatiko sa Latin o South America, sa Africa asin Middle East bako lang tanganing magpadara kita nin OFWs na magtrabaho duman asin makakua kita nin baratong produktong petrolyo arog kan krudo asin gasolina. An satuyang marhay na relasyones sa Rusya, Tsina asin America iyo an mapapusog kan dalan pasiring sa paz y orden sa enterong kinaban.\nDakol an nag-uulang sa Independent foreign policy kan Duterte administration maguin mga dayuhan o idtong kolonyal na Pilipino lalo na idtong nagtrarabaho sa luwas kan Pilipinas ta dai ninda nahihiling an pangangaipo na magkaigwa na nin tunay na pagbabago asin maaprubitsaran an mga bagong oportunidad nin pag asenso asin pagtalubo bako lang kan Pilipinas kundi kan enterong kinaban.\n“Pax Americana” sa mata kan America double standard na pig-aapod huli ta sinda sana an napapaburan bako kita arog kan isyu kan Human Rights piggagamit armas tangarig matilok an gobyerno Duterte. Sa paggamit ka isyu kan Human Rights, an naggiuin biktima kan siring na palakaw iyo an saradit na nasyones ehemplo an Libya asin Iraq, pigparasahutan nin maraot, nagkagaradan an mga lideres, asin ngonyan gurulo an mga tao, madugo an iriwal.\n“Tano arog kaiyan an magbarkada o mag amigo?”, an hapot ni Duterte. May mga kaalyado na dai man nasusunod kan kontrata sa pagsororugan o depensa kun igwa nin kalaban ta an rason baad daa magbalga sa human rights, pero idtong mga nasyones na “tuta” maski human rights violator pigtatawan armas tanganing ipiton an saindang mga kalaban maski pa kahimanwa.\nAn kaipuhan ta ngonyan respeto asin paggalang kan kinaban, an pagsurog sa sadiring gobyerno sa mga programa kaini na an katuyohan na mag asenso an ekonomiya, mauntok an kriminalidad lalo na an paglakop kan droga asin paglakop kan terorismo bako lang digdi sa Pilipinas kundi sa ibang parte kan kinaban.\nSabi ngani kaidto ni Presindente John F. Kennedy kan America, “dai ka maghapot kan magiginibo kan gobyerno para saimo, kundi kun ano an magiginibo mo asin maitatabang mo sa gobyerno”.\nDapat arog kaiyan kitang mga Pilipino tangarig magkaigwa nin pusog na demokrasya asin tunay na Independencia asin tunay na Katalingkasan.


Sagcod na mayo pang direktiva an opisina central kan Department of Interior and Local Government (DILG) na ipadagos an road clearing operations kan mga lokal na gobierno magpapadagos ining suspendido kasunod kan pig-iimplementar na Enhanced Community Quarantine (ECQ) sa Luzon huli kan casong coronavirus disease (Covid-19).\nSi Provincial Director Melody Relucio kan DILG Camarines Sur nagsabi na nagpaluwas nin memorandum an saindang ahencia nasyonal na igilid muna an saindang pag-evaluate sa mga road clearing operations mantang apektado an Luzon kan krisis sa virus na padagos naglalangkaw an caso.\nKun mayong problema sa ‘‘deadly virus’’ an nasyon dapat an mga LGUs nakatapos na kan saindang paghale kan mga ulang na estruktura sa road right of way asin an DILG yaon na sa ginigibong pag-evaluar kun nagsusunod sa direktiva ni Secretaryo Eduardo Año.\nSa ika-duwang hurnado kan road clearing operations kabale na sa pigmamandohan an mga opisyales lokal na dapat haleon sa mga tinampo o propriedad kan gobierno an mga ulang na estraktura nganing malinig asin buelo an dalagan kan vehiculos.\nSa ngonian an pigtatawan nin prioridad kan DILG iyo an pag-monitor kan mga LGUs asin Barangay sa kun saindang na-iimplementar an guidelines sa ECQ.\nGabos na LGUs asin Philippine National Police (PNP) asin mga Municipal Disaster Risk Reduction Management Council (MDRRMC) nakatutuk sa ngonian sa estrictong pagpasunod kan ECQ nganing maibitaran an pagkalat kan Covid-19.\nSinabi kan DILG ano man na pag-abuso asin pagbalga sa check point kan mga awtoridad isombong sa saindang ahencia alagad kaipuhan mag-agi man giraray sa due process. (dpa)


SABI KAN LTO: Mga pasaway na tsuper dai kabale sa 10 yr validity\nAn Land Transportation Office (LTO) nag-aako sana kan mga aplicante para sa ten year validity na makua asin ma-renew kan saindang licensiya sa pagmanijo na limitado sana sa mayong traffic violations alagad igwa pa giraray nagpoprubar na makalusot.\nSa aroaldaw na maproceso kan saindang licensiya igwang nag-iinsister alagad dai tinutugotan kan LTO District Office sa Ciudad nin Naga.\nSi Eric Torrecampo, opisyal na parataram kan LTO Naga nagpahayag na si mga may traffic violations puon kan 2016 hasta 2021 dai kabale sa ma-iisyuhan kan ten year validity sa driver’s license asin dai na dapat sinda mag-iinsister huli ta prohibido sa saindang guidelines.\nDakulang bagay sa mga tsuper an tinaong opurtunidad sa sainda nganing pag-arogan man kan iba para maglikay sa pagmanijo asin magsunod sa gabos na reglamento sa trafico, sabi pa kan LTO District Office.\nNagpuon an bagong procesong ini ngunian na Deciembre na inaabot nin sangatos an aplicante aroaldaw alagad nag-aabot sana sa 60 aroaldaw sa paghinapos kan taon.\nMientrastanto, ngunian na Deciembre 2021 na dakul an nagpupuroli sa Camarines Sur hale sa National Capital Region maging sa iba pang provincia regular an ginigibong inspeksyon kan law enforcer kan ahencia sa mga bus asin jeepney terminal nganing maseguro na safety an viaje nin mga pasajeros.\nNagbugtak pa sinda nin motorized assistance sa national highway para magtabang kun nagkakaigwang aberiya an viajero kan pribado maging pampasajerong vehiculo. (dpa)


Si Lefèvre d’Étaples sa Kasaysayan kan Pagtradusir nin Bibliya\nTEMA SA COVER Mga Ideya kan mga Tawo Dapit sa Lugar nin mga Espiritu\nTEMA SA COVER Mga Bisyon Dapit sa mga Yaon sa Kalangitan\nMakanuod sa mga Gamgam\nSi Lefèvre d’Étaples—Gusto Niyang Masabutan kan Ordinaryong mga Tawo an Tataramon nin Diyos\nISTORYA NIN BUHAY Gusto Kong Pangaptan an Katotoohan Dawa Mayo Akong mga Kamot\nAn Torrengbantayan | Num. 6 2016\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Danish Drehu Dutch Efik Español Estonian Ewe Fijian Finnish Fon Ga Georgian Greenlandic Griego Guarani Gun Haitian Creole Hapon Hausa Hebreo Hiligaynon Hungarian Icelandic Igbo Iloko Indonesian Ingles Isoko Italiano Javanese Kabiye Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Mauritian Creole Maya Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Turkish Twi Tzotzil Ukrainian Umbundu Venda Vietnamese Wallisian Waray-Waray Xhosa Yoruba Zande Zulu\nSARONG Domingong aga kaidtong kapinunan kan dekada nin 1520, dai makapaniwala sa nadangog ninda sa simbahan an mga taga Meaux, sarong sadit na baryo na harani sa Paris. Nadadangog ninda na binabasa an mga Ebanghelyo sa sadiri nindang lengguwahe na Pranses imbes na Latin!\nAn paratradusir nin Bibliya na nasa likod kaini, si Jacques Lefèvre d’Étaples (sa Latin, Jacobus Faber Stapulensis), nagsurat kan huri sa saiyang amigo: “Dai mo lubos maisip kun paano pinapahiro nin Diyos an isip kan ordinaryong mga tawo sa ibang lugar para akuon an saiyang Tataramon.”\nKan panahon na iyan, an Iglesya Katolika pati mga teologo sa Paris kontra sa paggamit kan Bibliya na trinadusir sa lengguwahe na ginagamit kan mga tawo. Kaya, taano ta trinadusir ni Lefèvre an Bibliya sa Pranses? Asin paano niya natabangan an ordinaryong mga tawo na masabutan an Tataramon nin Diyos?\nPAGHIHINGUWANG MAARAMAN AN TUNAY NA KAHULUGAN KAN KASURATAN\nBago itradusir an Bibliya, dakul na panahon an ginamit ni Lefèvre para maibalik sa orihinal na kahulugan an mga klasikong reperensiya sa pilosopiya asin teolohiya. Narisa niya na nag-iba na an kahulugan kan kadaklan na mga isinurat kan suanoy huli sa makaribong asin saralang pagkatradusir kaiyan sa laog nin dakul na siglo. Sa paghihinguwa niyang makua an tunay na kahulugan kan mga isinurat kan suanoy, pinunan niyang pag-adalan na marhay an Bibliyang ginagamit kan Iglesya Katolika, an Latin na Vulgate.\nHuli sa maigot na pag-adal kan Kasuratan, nakapagkongklusyon siya na “dawa banal na katotoohan sana an pag-adalan, naggagarantiya na . . . kan pinakadakulang kaugmahan.” Kaya ipinundo ni Lefèvre an pag-adal nin pilosopiya asin nagpokus sa pagtradusir kan Bibliya.\nKan 1509, ilinuwas ni Lefèvre an resulta kan pag-aadal niya kun sain ikinumparar niya an limang bersiyon kan Salmo sa Latin, * kaiba an ginibo niyang pagpakarhay sa Vulgate. Bakong arog kan mga teologo kan panahon niya, hininguwa niyang itradusir sa natural asin simpleng paagi an mga teksto sa Bibliya. An paagi niya nin pag-interpretar sa Kasuratan dakula an nagin impluwensiya sa iba pang iskolar sa Bibliya asin sa mga repormador.—Hilingon an kahon na “ An Nagin Impluwensiya ni Lefèvre ki Martin Luther.”\nLista nin mga titulo para sa Diyos sa libro nin mga Salmo, na mahihiling sa Fivefold Psalter, Edisyon 1513\nNamundag na sarong Katoliko si Lefèvre, pero kumbinsido siya na posible an reporma sa simbahan solamente kun naitutukdo nin tama an Kasuratan sa ordinaryong mga tawo. Pero paano makikinabang sa Kasuratan an ordinaryong mga tawo kun Latin an kadaklan sa sagradong mga surat na iyan?\nTRADUKSIYON NIN BIBLIYA NA PARA SA GABOS\nPinapatunayan kan introduksiyon sa bersiyon ni Lefèvre kan Ebanghelyo an kagustuhan niya na magin bukas sa gabos an Bibliya sa sadiri nindang lengguwahe\nHuli sa dakulang pagpapahalaga ni Lefèvre sa Tataramon nin Diyos, determinado siya na maipaabot iyan sa dakul na tawo. Para magibo iyan, kan Hunyo 1523, ipinublikar niya an duwang pocket-size na volume kan Ebanghelyo sa lengguwaheng Pranses. Kabanga sana an presyo kaini kumpara sa Bibliyang ginagamit kaidto kaya nagin mas madali sa mga tawong daing gayong kaya sa buhay na magkaigwa nin Bibliya.\nInako tulos ini kan ordinaryong mga tawo. Babayi man o lalaki, gustong-gustong mabasa an mga tataramon ni Jesus sa sadiri nindang lengguwahe mala ngani ta pirang bulan sana ubos tulos an primerong 1,200 na kopya kaiyan.\nDAING TAKOT NA NANINDUGAN PARA SA BIBLIYA\nSa introduksiyon kan bersiyon niya nin Ebanghelyo, ipinaliwanag ni Lefèvre na trinadusir niya iyan sa Pranses tangani na an “ordinaryong mga miyembro” kan simbahan “magin sigurado man sa ebanghelikong katotoohan arog kan mga nakakasabot kaiyan sa Latin.” Pero taano ta arog kaiyan kaigot si Lefèvre na tabangan an ordinaryong mga tawo na maaraman an talagang itinutukdo kan Bibliya?\nAram na marhay ni Lefèvre na nagin maraot an epekto sa Iglesiya Katolika kan pilosopiya asin kan mga katukduan nin tawo. (Marcos 7:7; Colosas 2:8) Asin kumbinsido siya na panahon na para an Ebanghelyo “maibalangibog nin tama sa bilog na kinaban, tanganing an mga tawo dai na madaya kan palsong mga doktrina nin tawo.”\nHininguwa man ni Lefèvre na patunayan na sala an pangangatanusan kan mga nagkokontra sa pagtradusir kan Bibliya sa Pranses. Ihinayag niya an pagsagin-sagin ninda kan sabihon niya: “Paano ninda maitutukdo [sa mga tawo] na sunudon an gabos na ipinagbubuot ni Jesu-Cristo, kun habo ngani ninda na mahiling asin mabasa kan ordinaryong mga tawo an Ebanghelyo nin Diyos sa sadiri nindang lengguwahe?”—Roma 10:14.\nKaya bakong makangangalas na hininguwa tulos kan mga teologo sa Unibersidad nin Paris—an Sorbonne—na pasilensiyuhon si Lefèvre. Kan Agosto 1523, pigkontra ninda an pagtradusir asin paggibo nin mga komentaryo sa Bibliya, ta ibinibilang ninda iyan na “peligroso sa Simbahan.” Kun bakong dahil sa hadi kan Pransia na si Francis I, ibinilang kutana si Lefèvre na erehe.\nTINAPOS KAN “SILENSIYONG” PARATRADUSIR AN SAIYANG TRABAHO\nNagin mainit an mga debate sa mga isinurat ni Lefèvre, pero dai siya nagpaapekto. Ipinagpadagos niya sana an pagtradusir kan Bibliya. Kan 1524, pagkatapos niyang maitradusir an Griegong Kasuratan (an inaapod na Bagong Tipan), ilinuwas man niya an Pranses na bersiyon kan Salmo tanganing an mga may pagtubod makapamibi nin “mas udok asin may makusog na debosyon.”\nTulos-tulos na binusisi kan mga teologo sa Sorbonne an mga isinurat na iyan ni Lefèvre. Dai nahaloy ipinagbuot ninda na suluon sa publiko an saiyang bersiyon kan Griegong Kasuratan, asin kinondenar an iba pang mga isinurat bilang “nagsusuportar sa erehiya ni Luther.” Kan ipaapod siya kan mga teologo para idepensa an saiyang sadiri, nagdesisyon si Lefèvre na magsilensiyo na sana. Nagdulag siya pasiring sa Strasbourg asin pasekretong ipinadagos duman an pagtradusir kan Bibliya. Para sa iba kaluyahan nin buot an ginibo niya, pero iyan an sa hiling niyang pinakamarahay na simbag sa mga mayo nin pagpapahalaga sa mamahalon na mga “perlas” nin katotoohan sa Bibliya.—Mateo 7:6.\nHaros mga sarong taon pagkatapos niyang magdulag, itinalaga siya ni Hading Francis I para magtukdo sa saiyang kuwatro anyos na aki na si Charles. Huli kaini, nagkaigwa si Lefèvre nin dakul na panahon para tapuson an pagtradusir kan Bibliya. Kan 1530, inimprenta an saiyang bersiyon kan kumpletong Bibliya sa luwas kan Pransia, sa Antwerp, Belgium, na may permiso ni Emperador Charles V. *\nNAGLAOM NA MARHAY PERO MAYONG NANGYARI\nSa bilog niyang buhay, naglalaom si Lefèvre na babayaan kan simbahan an mga tradisyon nin tawo asin mabalik sa dalisay na kaaraman kan Kasuratan. Naniniwala siyang marhay na “deretso, sa katunayan, obligasyon, kan lambang Kristiyano na personal na basahon asin adalan an Bibliya.” Kaya grabe an ginibo niyang paghihinguwa para magin bukas sa gabos an Bibliya. Dawa ngani mayong nangyari sa pangarap niyang reporma sa simbahan, daing duda na dakula an nagin kontribusyon ni Lefèvre—tinabangan niya an ordinaryong mga tawo na masabutan an Tataramon nin Diyos.\n^ par. 8 Mahihiling sa Fivefold Psalter an limang bersiyon kan Salmo sa magkakalain na kolum, pati an lista kan mga titulo para sa Diyos saka an Tetragrammaton, an apat na letrang Hebreo na nagrerepresentar sa pangaran nin Diyos.\n^ par. 21 Pakalihis nin limang taon, kan 1535, ilinuwas kan paratradusir na Pranses na si Olivétan an traduksiyon niya kan Bibliya hali sa orihinal na mga lengguwahe. Kan itradusir niya an Griegong Kasuratan, pinagbasaran niyang marhay an mga isinurat ni Lefèvre.\nAn Nagin Impluwensiya ni Lefèvre ki Martin Luther\nOrdinaryong monghe pa sana kaidto si Martin Luther kan maingat niyang pag-adalan an mga isinurat ni Lefèvre. Narisa kan hoben pang si Luther na naipahayag ni Lefèvre an mga teksto sa Bibliya sa malinaw asin simpleng paagi, na dai naggagamit nin harararom na tataramon arog kan ginigibo kan mga iskolar kan panahon niya. An paagi nin pag-interpretar ni Lefèvre nagkaigwa nin dakulang impluwensiya ki Luther saka sa paratradusir nin Bibliya na si William Tyndale pati sa Repormador na si John Calvin. Nagdanay na Katoliko si Lefèvre sagkod na siya magadan, pero huli sa mga isinurat niya, nagkaigwa nin pagbabago sa pagtradusir kan Bibliya asin nagbukas iyan nin dalan para sa Reporma.\nParatradusir kan Bibliya Kasaysayan Asin an Bibliya\nNum. 6 2016 | Nagtataong Liwanag na mga Bisyon Dapit sa Lugar nin mga Espiritu\nAN TORRENGBANTAYAN Num. 6 2016 | Nagtataong Liwanag na mga Bisyon Dapit sa Lugar nin mga Espiritu


Home / Bicol / Bicol News / News / DSWD Bicol nag release nin P276 M para sa 4Ps\nDSWD Bicol nag release nin P276 M para sa 4Ps\nBicol Standard Newspaper Sunday, March 25, 2018 Bicol, Bicol News, News\nLEGAZPI CITY 3/25/18 (BICOLSTANDARD) An officina kan DSWD sa Bicol an nag release kan kantidad P276 Milyones para sa primerong batch kan 115,356 na Pantawid Pamilyang Pilipino Program (4Ps) beneficiaries sa Bicol para sa Unconditional Cash Transfer Program (UTC).\nSinabi ni Arnel Garcia, an regional director kan DSWD sa Bicol, na an mga 4Ps beneficiaries na may landbank cash cards an primerong marecibe kan UCT assistance na an kantidad P2,400.00 an kada bulan sa bilog na 2018.\nMientrastanto, ginigibo ngonian an validation kan Listahanan. Pig lalaoman na matatapos ini sa laog nin tulong bulan asin an final na listahan kan mga benefisyaryo na target ninda matatapos sa bulan na Mayo.\nAn distribusyon kan UCT assistance para sa Listahanan pig lalaoman na mangyayari sa Junio 2018.\nAn UCT component kan Tax Reform for Acceleration and Inclusion (Train) program kan gobierno national.\nAn obheto kaini, matabangan an mga tios na familya na affectado kan pag langkaw kan presyo kan mga barakalon nin huli kan implementasyon kan bagong tax reform program.\nAn Listahanan iyo an national household targeting system.\nDSWD Bicol nag release nin P276 M para sa 4Ps Reviewed by Bicol Standard Newspaper on Sunday, March 25, 2018 Rating: 5


Malaog na naman po an bagong taon. Costumbre sa bagong taon an magtao nin mga ‘hula’ manonongod sa kun ano an suwerte asin malas. Ano man po an masasabi mo kaini?\nNatural sa tawo an maglaom asin magmawot kun ano an ikakarahay, ikaka-uswag asin ikaka-ogma. Poon pa kaidto, huli kan mga hamon asin kadificilan nin pagbuhay -na iyo man nanggad an realidad kan buhay niato -an tawo padagos na naghahanap kan ikakarahay niya. Kaya bakong makangangalas na yaon an pagmawot na ma-‘predecir’ (predict) an futuro. Alagad mayo sato an may kakayahan na mag-‘predict’ eksaktamente kun ano an mangyayari sa futuro. Naghuhula sana kita.\nMantang tama na maglikay kita sa mga bagay na puedeng magdara sato nin peligro, kita huli kan satuyang pagtubod, sinasadol na magtiwala asin maglaom sa pagkamoot asin pagkaherak nin Dios. Ata ngani an Pasko iyo an pagromdom asin pagcelebrar kan pagkamoot nin Dios. Siya dayupot sa saiyang tataramon (faithful to his promise). Sa Biblia nadangog man niato an hula kan mga Profeta manonongod saiya.\nAn patanid sa sato sa paglaog kan bagong taon, na maiwasan an pagigin ‘superstitious’ -na garo baga an futuro nakabase sa mga ritwal sana, arog kan pagbugtak nin mga bilog na bagay asin mayo nang iba. An totoo, an suwerte dai nakabase sa pagsagibo sana nin mga ritwal sa bagong taon, kundi kan paghigos, paglapigot, pagmaan, pag-ingat, marahay na pagpili, asin pagdesisyon nin tama. Kaiba kaini an satong pagtubod sa Dios, an pagtiwala sa satong mga hararom na pagmate (intuitions), kan mga adal na gikan sa satong mga eksperiensya, an ‘advise’ kan iba o kapwa, etc.\nKun uugidon an mga hula na madadangog niato sa radyo o telebisyon, yaon sa laog kan mga ini iyo an dai pagpabaya, pagsagibo nin karahayan, asin paghigos.\nKun kita maasenso sa pagsunod sana kan mga ‘superstitious beliefs’ o mga horoscopes, dapat kuta na dakul na satuya ngonian an asensado. Alagad tano ta taon-taon na sana niatong inuulit-ulit an mga ini. Kuta na mayo na kitang ibang gigibohon kundi sundon sana an mga ini. Alagad aram ta na bako man iyan an realidad.\nDai man kita naghuhusga, kundi sa pagsabi ta kaini, nagpapagiriomdom sana kan katotoohan na ‘an marhay na intensyon kun mayo man nin aksyon, intensyon sana iyan; kamawotan sana iyan.’ Kaya tanganing magin totoo an new year’s resolution, kaipuhan na ini isagibo, pursiguehon na may pagtubod sa sadiri asin sa Dios.\nPamibi ko para saimo, iyo an orog na kusog asin bendisyon bako lang saimo, kundi para sa saimong familia. Asin kun boot mo na magin maswerte an saimong taon, an saimong familia, negosyo asin iba pa -magsarig sa saimong kakayahan, sa grasya nin Dios, sa karahayan na yaon sa palibot asin kapalibotan; maghigos asin maghingowa. Ini an hula ko para saimo: ‘Kun ika maghigos, dai magpabaya, mag-pursigue kan saimong mga pangitorogan na may tiwala sa Dios, dakul an mababago sa buhay mo.’ An abot kan kakayahan mo gibohon mo, an labaw sa saimong kakayahan, ipasa-Dios mo!\nMerry Christmas liwat asin Happy New Year!


Del Gallego, CS bagsakan droga sa CamSur - PDEA\nAn banwaan nin Del Gallego, Camarines Sur harani sa provincia nin Quezon iyo an saro lugar na bagsakan kan transaksyon sa ilegal na droga sa Camarines Sur asin Ciudad nin Naga.\nSi Camarines Sur PDEA Provincial Officer Mark Anthony Viray nagpahayag kaini kasunod kan saindang haloy nang nasa listahan na envuelto sa droga asin nadakop sa ginibong buy bust operation na activong barangay tanod asin dating militar alagad dai pa nginaran mantang igwa pang isusunod na drug operations.\nSinabi pa kan PDEA sa saindang buy bust operation nabawi sa suspechado an sarong plastic bag na may laog nin 50 gramos nin shabu na nagcacantidad nin Php340,000.\nAn operasyon ginibo kaibanan an miembros kan PNP kan Municipal Police Station mga alas 11:00 nin aga kan Febrero 1 sa barangay Poblacion, Del Gallego, CSur na yaon sa linderos kan provincia nin Quezon.\nIpinahayag pa ni Viray an ilegal na droga ibabariwas sa Ciudad nin Naga asin sa iba pang mga banwaan defende sa nag-aabot na suplay.\nAn suspechado 42 anyos dating miembro kan Philippine Army na na-discharged sa serbisyo kan 2007 huli kan nag-AWOL o absence without leave asin naglaog bilang barangay tanod alagad an intensyon maglaog sa transaksyon sa droga.\nAn caso pig-sangat na kan PDEA sa suspechado sa pagbalga kan Comprehensive Dangerous Drugs Act of 2022.


Nigerians dakop, P18M na shabu nakumfiscar inako igwa pang mga kaibanan\nDuwang Nigerian nationals natalikop sa drug buy-bust operation kan NCPO\nIgwa pang apat na Nigerian nationals an pighahanting kan mga awtoridad matapos madakop sa Ciudad nin Naga an duwa nindang kaibanan sa ginibong drug buy-bust operations kan nakaaging Domingo, Abril 21.\nSi City Director P/Col. Felix Servita Jr. kan Naga City Police Office nagpahayag sa media an duwang Nigerian nationals na saindang nadakop sa drug operations nagbuyagyag na igwa pa sindang apat na magkakaibanan na yaon sa Filipinas na maydara pang dakulang cantidad nin ilegal na droga.\nPadagos pa an imbestigasyon kan NCPO sa posibleng igwa pang ibang kuneksyon an grupo sagcod sa mga local boys na iyo an nagbabariwas kan droga.\nAn duwang Nigerian nationals na sinda Mbaneto Sopuluchukwu na midbid sa alias na Herman Kurt Philip, 22 años, soltero na nag-eerok sa Acacia Estage, Manila na nadakop sa Brgy. Dinaga, Ciudad nin Naga asin Azubuike Obiaghanwa Onwigbolu, 32 años, na nag-eestar sa Ciudad nin Angeles asin nadakop sa Zona Tres, Triangulo kan ciudad na ini.\nKaibanan sa nadakop iyo si Judith Balaquiao-Camacho, 46 anos, asin residente kan San Jose, Bombon, Camarines Sur.\nSinda natalikop sa magkasuhay na buy bust operations kan nakaaging semana matapos kan mga ginibong pagsubaybay kan NCPO sa pinangenotan ni Lt. Col Errol Garchitorena jefe kan Intelligence Section, kairiba an Philippine Drug Enforcement Agency asin PNP Regional Office.\nNag-abot sa P18-Milyon an cantidad nin shabu an nakumfiskar sa duwang dayuhan asin sa mga kaibanan kaini sa magkasuhay na drug operations sa ciudad. Nakumfiscar ki Philip asin Camacho an nasa cantidad P680 mil na shabu asin ki Onwigbolu nagcacantidad nin labi sa P16-milyon na droga.\nAntes naarestar an duwang mga dayuhan, si Benjamin Navarro Jr. kan San Alfonso, Pacol dating miembro kan PNP iyo an enot na nadakop sa ginibong buy-bust operation sa laog kan Room 215 kan Sampaguita Hotel sa Brgy. San Francisco, Ciudad nin naga asin kaibanan niya si Patricio Vivero y Bien kan Aeroville Subd, San Felipe parejo kan Ciudad nin Naga, na natalikop kan Abril 20, Sabado de Gloria.\nNakumfiscar sa duwa iyo an tolong pakite nin shabu na nagcacantidad nin P102,000.


Dating pulis binadil gadan huli sa droga\nSarong AWOL (absent without leave) na pulis an binadil gadan sa ginibong drug buy-bust operations kan Oktubre 12 kan pinagsarong fuersa kan Philippine Drug Enforcement Agency asin Municipal Police Station kan PNP sa San Jose, Camarines Sur kan magprobar na magtumang sa mga awtoridad.\nSi Police Capt. Chester Enriquez Jr. jefe de pulisya kan MPS San Jose, CSur nagpahayag an dating pulis pigbistong si Police Officer Vicente Pabon Imperial, residente kan barangay San Antonio, San Jose, CSur nabadil kan mga awtoridad kan magkaigwa sinda nin kumprontasyon asin nagprobar na magtumang mantang may sukbit man nin armas.\nAn operasyon ginibo mga alas diez nin banggui kan Lunes, Oktubre 12 sa barangay Del Carmen mantang haloy na ining suspechado na envuelto sa ilegal na droga.\nNakumfiscar sa biktima an 40 sadit na pidasong sachet nin shabu na may laog nin ilegal na droga alagad dai paman sinabi kun pera an cantidad mantang nagpapadagos pa an imbestigasyon.\nSegun kan jefe de pulisya si Imperial nag-AWOL sa serbisyo sa PNP matapos mag-positivo sa ilegal na droga mantang mandato sa saindang organisasyon na dapat magpasa irarum sinda sa drug test kasunod kan kampanya kan saindang higher command na dapat punan an paglinig sa ilegal na droga sa laog kan PNP.\nNagkaperang veces na siyang pinaapod kan PNP Provincial Office kan Camarines Sur nganing mag-report sa saiyang trabajo asin mag-atubang sa imbestigasyon sa ilegal na droga alagad dai na nagbuelta sa trabajo.\nSi Provincial Director P/Col Roderick Roy kan PNP Provincial Office kan CamSur nagpahayag nin pag-omaw sa mga miembro kan MPS San Jose, CSur asin PDEA matapos kan saindang operasyon laban sa wanted na dating pulis na envuelto na sa transaksyon sa droga.


Bombo Radyo Philippines - Epekto ni Ruby, mati na sa nagkapirang porsyon kan Bicol region\nFuneka nagbabala kay Pacquiao sa pagharap nito kay Horn - Tuesday, 24 January 2017 05:36\tMadonna nilinaw na hindi nagpopromote ng kaguluhan - Tuesday, 24 January 2017 05:30\tTrump nagresign sa 400 na kumpanyang pinamumunuan nito - Tuesday, 24 January 2017 05:29\tGov Hataman mangunguna sa relief distribution sa mga binahang lugar sa Maguindanao - Tuesday, 24 January 2017 05:16\tMagsasaka nalunod sa baha sa Maguindanao - Tuesday, 24 January 2017 05:04\tYou are here: HomeAM StationsLegazpiLegazpi NewsEpekto ni Ruby, mati na sa nagkapirang porsyon kan Bicol region\nEpekto ni Ruby, mati na sa nagkapirang porsyon kan Bicol region\nSaturday, 06 December 2014 21:13\tPrint\nLEGAZPI CITY-- Mayo na haros nin mahihiling na tawo sa mga dalan asin liwasan digdi sa provincia nin Albay mantang padikit dikit na man na namamatean an epekto kan Bagyong Ruby.\nEnot kaini, ipinagdirihir kan lokal na gobyerno an mahigot na pagbabawal sa gabos na mga tawo magluwas pa sa saindang mga harong poon alas 5:00 ngunian na hapon.\nKatakod kaini, nagtetenir man na nakaalerto an Philippine National Police (PNP) asin Philippine Army ngani na masierto na mayong masinutil sa nasabing kasuguan para na man sa target na 'zero casualty'.\nAntes na maghugpa an diklom, naubos nang nai-ebakwar an maabot sa 300,000 na mga pamilya gikan sa manlain lain na mga banwaan asin syudad na delikado sa mga pagbaha, pagrasay kan daga, makusog na duros asin huma kan Bulkang Mayon.\nMientrastanto, mati na man sa mga provincia kan Masbate, Sorsogon asin maging sa Catanduanes ang pagkusog kan duros, pagrapado kan makukusog na hukol sa baybayon asin an pagbulos kan uran.\nRinibo na man an ipig ebakwar sa mga nasabing provincia asin pinunan na man an distribusyon kan mga ayuda sa mga ini.\tRead 170 times\tTweet\n« State of calamity sa Albay huli kay bagyong Ruby\tProvincia kan Masbate, nagtenir na "zero casualty" sa ibong kan makusog na pagbayo kan Bagyong Ruby »


Kun Ano an Dapat Sabihon Kun Igwa nin Magadanan—Paano Makakatabang an Iba?\nBASAHON SA Afrikaans Albanian Armenian Bashkir Bicol Brazilian Sign Language Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Cibemba Colombian Sign Language Croatian Czech Danish Dutch Ecuadorian Sign Language Español Estonian Ewe Finnish Ga Georgian Greenlandic Griego Guarani Haitian Creole Hapon Hebreo Hiligaynon Hungarian Icelandic Iloko Indonesian Ingles Italian Sign Language Italiano Japanese Sign Language Kinyarwanda Kirghiz Koreano Kwanyama Luganda Mexican Sign Language Mixe New Zealand Sign Language Nicaraguan Sign Language Norwegian Nzema Oromo Ossetian Polish Polish Sign Language Portuguese Portuguese Sign Language Pranses Quechua (Bolivia) Rarotongan Romanian Ruso Serbian Setswana Sidama Sinhala Slovak Slovenian Spanish Sign Language Swahili Swedish Tagalog Tatar Thai Tigrinya Tiv Tongan Tsonga Turkish Urhobo Uzbek Uzbek (Roman) Welsh Wolaita Xhosa Yoruba Zulu\n“KUN igwa akong ano man na magigibo, sabihon mo sana sako.” Ini an sinasabi kan dakol sa sato sa nagadanan pa sanang katood o paryentes. Iyo, sinsero kita sa pagsabi kaiyan. Gigibohon niato an ano man tanganing makatabang. Pero an nagadanan daw inaapod kita asin nagsasabi: “May naisip akong magigibo nindo na matabangan ako”? Dai sa parate. Malinaw nanggad, puwedeng kaipuhan niato na magsadiring boot tanganing tunay na kita makatabang asin makaranga sa nagmomondo.\nAn sarong talinhaga sa Biblia nagsasabi: “Siring sa mga mansanas na bulawan sa mga inukit na pirak an tataramon na itinaram sa tamang kapanahonan kaiyan.” (Talinhaga 15:23; 25:11) Igwa nin kadonongan sa pag-aram kun ano an dapat sabihon asin ano an dai dapat sabihon, ano an dapat gibohon asin ano an dai dapat gibohon. Uya an pirang Makakasuratan na suhestion na nanompongan kan ibang nagadanan na nakatatabang.\nKun Ano an Dapat Gibohon . . .\nMaghinanyog: Magin “listo kun dapit sa pagdangog,” an sabi kan Santiago 1:19. An saro sa mga pinakanakatatabang na puwede nindong gibohon iyo na makidamay sa kolog kan nagadanan paagi sa paghinanyog. An ibang nagadanan tibaad kaipuhan na makipag-olay manongod sa namomotan ninda na nagadan, manongod sa aksidente o helang na ikinagadan, o manongod sa saindang namamatean poon kan pagkagadan. Kaya ihapot: “Gusto daw nindong ipakipag-olay iyan?” Pabayae na sinda an magdesisyon. Sa paggirumdom kan an saiyang ama nagadan, an sarong soltero nagsabi: “Talagang nakatabang sako kan an iba hinahapot ako kun ano an nangyari dangan talagang naghihinanyog.” Mapasensia asin madinamay na maghinanyog na dai man kinakaipuhan na makamate na dapat kamong tumao nin mga simbag o solusyon. Pabayaan sindang ipahayag an ano man na gusto nindang sabihon.\nTumao nin pag-asegurar: Siertohon sainda na ginibo ninda an gabos na mahihimo (o ano man na aram nindong totoo asin positibo). Aseguraron sinda na an saindang namamatean—kamondoan, kaanggotan, sala, o iba pang emosyon—puwedeng bako man pambihira. Estoryahan sinda kan manongod sa iba na aram nindong nakapanggana sa kaagid na pagkagadan. An siring na “managom na mga tataramon” “bolong sa mga tolang,” an sabi kan Talinhaga 16:24.—1 Tesalonica 5:11, 14.\nMagin andam na tumabang: Magin andam na tumabang, bako sanang sa laog kan enot na nagkapirang aldaw na an dakol na katood asin paryentes yaraon pa, kundi dawa pakalihis nin mga bulan na an iba nagbalik na sa saindang normal na rutina. Sa paaging ini pinatutunayan nindo an saindong sadiri na sarong “tunay na katood,” an klase na dinadamayan an katood sa panahon nin “kasakitan.” (Talinhaga 17:17) “Sinierto kan samong mga katood na may nakaiskedyul na mga aktibidad sa samong mga banggi tanganing dai maubos an kadaklan kan samong oras na kami sana sa harong,” an paliwanag ni Teresea, na an aki nagadan sa aksidente sa awto. “Iyan nakatabang samo na mapangganahan an samong pakamate na mayong halaga.” Pakalihis nin mga taon, an mga petsa nin anibersaryo, arog baga kan anibersaryo sa kasal o an petsa kan pagkagadan, puwedeng magin nakapupurisaw na panahon para sa mga nabayaan. Taano ta dai markahan an mga petsang iyan sa saindong kalendaryo tanganing pag-abot kaiyan, andam kamong tumabang, kun kinakaipuhan, para sa madinamayon na suporta?\nKun may namamansayan kamong tunay na pangangaipo, dai na maghalat na sabihan—gumibo nin angay na pagboluntaryo\nGumibo nin angay na pagboluntaryo: Igwa daw nin mga dudumanon na kaipuhan na asikasohon? Nangangaipo daw nin saro na mabantay sa mga aki? An mga katood asin paryentes daw nangangaipo nin madadagusan? An mga bago pa sanang magadanan parateng namumungnan kaya dai ngani ninda aram kun ano an kaipuhan nindang gibohon, dai na baga sabihon an pagsabi sa iba kun paano sinda puwedeng makatabang. Kaya kun may namamansayan kamong tunay na pangangaipo, dai na maghalat na sabihan pa; magsadiring boot kamo. (1 Corinto 10:24; ikomparar an 1 Juan 3:17, 18.) Nagigirumdoman nin sarong babae na nagadanan nin agom: “Dakol an nagsabi, ‘Kun igwa ako nin ano man na magigibo, sabihon mo sako.’ Pero an sarong amiga dai naghapot. Duminiretso sia sa kuwarto, hinale an mga gamit sa kama, asin linabahan an mga tamong asin kobrekama na naatian huli kan saiyang pagkagadan. An saro pa nagkua nin balde, tubig, asin mga panlinig asin ninusnos an alpombra na nasukahan kan agom ko. Pakalihis nin pirang semana, nag-abot an saro sa mga magurang sa kongregasyon na nakasulot nin gubing na pantrabaho dara an saiyang mga gamit asin nagsabi, ‘Aram ko na siertong igwa nin kaipuhan na hirahayon. Ano iyan?’ Mahal nanggad an tawong idto sa sakong puso huli sa paghirahay sa pinto na nagkakalaykalay sa saro na sanang bisagra asin sa pagpakarhay sa sarong ilaw!”—Ikomparar an Santiago 1:27.\nMagin mapagpasakat: “Dai kamo malingaw sa pagigin mapagpasakat,” an pagirumdom sato kan Biblia. (Hebreo 13:2) Nangorognang maninigo niatong girumdomon na magin mapagpasakat sa mga nagmomondo. Imbes na “magduman ka ano man na oras” na imbitasyon, magtalaan nin petsa asin oras. Kun magsayuma sinda, dai tolos magsuko. An maboot na pagpakosog puwedeng kaipuhan. Tibaad sinayumahan ninda an saindong imbitasyon huli ta natatakot sindang dai makapagpogol sa saindang emosyon sa atubangan nin iba. O tibaad makamate sinda nin sala manongod sa pag-ogma sa sarong karakanan asin pagtirotiripon sa siring na panahon. Girumdomon an mapagpasakat na babaeng si Lidia na nasasambitan sa Biblia. Pakatapos na maimbitaran sa saiyang harong, si Lucas nagsabi, “Pinirit nia kami.”—Gibo 16:15.\nMagin mapasensia asin mapagsabot: Dai mabiglang marhay sa tibaad sa primero sabihon kan nagadanan. Girumdomon, puwedeng anggot sinda asin nakakamate nin sala. Kun ibinaling saindo an pagputok nin emosyon, nangangaipo kamo nin pagmansay asin pasensia na dai sumimbag na may pagkauyam. “Isolog nindo an mamomoton na mga pagmate nin pagkaherak, kabootan, kababaan nin boot, kahoyoan, asin pakatios,” an irinirekomendar kan Biblia.—Colosas 3:12, 13.\nSumurat: An parateng nalilingawan iyo an halaga kan surat nin pagranga o kard nin pakikidamay. An bentaha kaiyan? An simbag ni Cindy, na an ina nagadan sa kanser: “An sarong katood nagpadara sako nin magayon na surat. Iyan talagang nakatabang huli ta nababasa ko iyan nin paorootro.” An siring na surat o kard nin pagpakosog puwedeng isurat sa “kadikit na tataramon,” pero maninigo na iyan odok sa puso. (Hebreo 13:22) Puwedeng sabihon kaiyan na nagmamakolog kamo asin nagigirumdoman man nindo nin marhay an nagadan, o puwedeng ipaheling kaiyan kun paano an saindong buhay naapektaran kan nagadan.\nMamibi kaiba ninda: Dai pagmenuson an halaga kan saindong mga pamibi kaiba kan asin para sa mga nagadanan. An Biblia nagsasabi: “An pagngayongayo nin matanos na tawo . . . may dakulang puwersa.” (Santiago 5:16) Halimbawa, an pakadangog saindo na namimibi para sa sainda makatatabang sainda na haleon an negatibong mga pagmate na arog nin sala.—Ikomparar an Santiago 5:13-15.\nKun Ano an Dai Dapat Gibohon . . .\nAn saindong presensia sa ospital puwedeng makapakosog sa nagadanan\nDai rumayo huli ta dai nindo aram kun ano an sasabihon o gigibohon: ‘Sierto ko na kaipuhan sindang magsolo nguna ngonyan,’ an tibaad sabihon niato sa satong sadiri. Pero tibaad an totoo iyo na minarayo kita huli ta natatakot kita na sala an masabi o magibo. Alagad, an pagigin linilikayan nin mga katood, paryentes, o kapagtubod puwedeng mas ikamondo logod kan nagadanan, na nagpapagrabe sa kolog. Girumdomon, an pinakamaboot na mga tataramon asin hiro parateng iyo an pinakasimple. (Efeso 4:32) An saindong presensia sana puwede nang magin gikanan nin pagpakosog. (Ikomparar an Gibo 28:15.) Nagigirumdoman an aldaw na nagadan an saiyang aking babae, si Teresea nagsabi: “Sa laog nin sarong oras, an sala kan ospital napano nin samong mga katood; an gabos na magurang asin an saindang agom yaraon duman. An ibang mga babae may mga pankorong pa sa buhok, an iba nakasulot pa nin pantrabaho. Basta binarayaan ninda an saindang mga ginigibo asin nag-arabot. An dakol sa sainda nagsabi samo na dai ninda aram an saindang sasabihon, pero dai bale ta an mahalaga yaon sinda duman.”\nDai sinda pagpiriton na umontok sa pagmondo: ‘Tama na, tama na baya, dai na paghibi,’ an tibaad gusto tang sabihon. Pero puwedeng mas marahay na pabayaan sindang maghibi. “Sa paghona ko importante na pabayaan an mga nagadanan na ipaheling an saindang emosyon asin talagang iluwas iyan,” an sabi ni Katherine, na hinohorophorop an pagkagadan kan saiyang agom. Tumangon an tendensia na sabihan an iba kun ano an maninigo nindang mamatean. Asin dai ipamugtak na dapat nindong itago an saindong namamatean tanganing protehiran an saindang namamatean. Imbes, “makitangis kamo sa mga tawong nagtatangis,” an irinirekomendar kan Biblia.—Roma 12:15.\nDai maghidali na sadolon sindang iapon an gubing o iba pang personal na mga gamit kan nagadan kun bako pa sindang andam: Tibaad honaon niato na mas marahay na iapon ninda an mga bagay na nakapagpapagirumdom sainda huli ta minsan paano palalawigon kaiyan an pagmondo. Pero an sarabihon na “Kun dai naheheling, dai iniisip” puwedeng bakong aplikado digdi. An nagadanan tibaad kaipuhan na lingawan an nagadan sa luway-luway na paagi. Girumdoma an pagkaladawan kan Biblia sa reaksion kan patriarkang si Jacob kan mapatubod sia na an saiyang hoben na aking si Jose ginadan nin mabangis na hayop. Pakapahelingan ki Jacob kan mantsado nin dugo na halabang gubing ni Jose, saiyang “ipinagmondo an saiyang aki sa dakol na aldaw. Asin an gabos niang aking lalaki asin babae nagdatong tanganing rangahon sia, alagad ta nagsayuma siang rangahon.”—Genesis 37:31-35.\nDai magsabing, ‘Puwede kang magkaaki nin saro pa’: “Nauyam ako sa mga nagsasabi sako na puwede akong magkaaki nin saro pa,” an natatandaan nin sarong ina na nagadanan nin aki. Puwedeng marahay an saindang intension, pero para sa nagmomondong magurang, an mga tataramon na an boot sabihon puwedeng salidahan an nagadan na aki puwedeng ‘makabono siring sa espada.’ (Talinhaga 12:18) An sarong aki nungkang makasasalihid sa saro. Taano? Huli ta an kada saro napapalaen.\nDai kaipuhan na likayan an pagsambit sa nagadan: “Habo man lamang sambiton kan dakol an ngaran kan aki kong si Jimmy o mag-estorya manongod saiya,” an natatandaan nin sarong ina. “Dapat kong akoon na medyo nakologan ako kan iyan an ginibo kan iba.” Kaya dai kaipuhan na liwaton an tema kun nasasambitan an ngaran kan nagadan. Hapoton an saro kun baga kaipuhan niang magtaram manongod sa saiyang namomotan. (Ikomparar an Job 1:18, 19 asin 10:1.) An ibang mga nagadanan inaapresyar na madangog an mga katood na nagtataram dapit sa espesyal na mga kuwalidad kaya padangat ninda an nagadan.—Ikomparar an Gibo 9:36-39.\nDai tolos-tolos magsabing, ‘Pinakamarahay na iyan’: An paghingoang humanap nin sarong bagay na positibo manongod sa pagkagadan dai perming ‘nakararanga sa mga kalag na nagmomondo nin makuri.’ (1 Tesalonica 5:14) Nagigirumdoman an pagkagadan kan saiyang ina, an sarong daraga nagsabi: “An iba nagsasabing, ‘Dai na sia nagsasakit’ o, ‘Minsan paano matoninong na sia.’ Pero habo kong madangog iyan.” An siring na mga komento puwedeng magparisa sa mga nabayaan na dai sinda maninigong magmondo o na bako man na gayong dakula an kawaran sainda. Alagad, tibaad nagmomondo sindang marhay huli ta hinihidaw na gayo ninda an saindang namomotan.\nTibaad mas marahay na dai magsabing, ‘Aram ko an namamatean mo’: Talaga daw? Halimbawa, posible daw na maaraman nindo an namamatean nin magurang kun an sarong aki nagadan kun dai pa nindo mismo inagihan an siring na pangyayari? Asin dawa iyo na, saboton na an iba puwedeng dai mamatean an kapareho kan namatean nindo. (Ikomparar an Lamentacion 1:12.) Sa ibong na kampi, kun garo baga angay, puwedeng igwa nin pakinabang sa pagsabi kun paano kamo nakapanggana sa pagkagadan kan saindong namomotan. An sarong babae na an aking babae ginadan nanompongan na nakapakokosog sa boot kan an ina nin saro man na aking babae na nagadan isinaysay saiya an saiya mismong pakabalik sa normal na buhay. Sia nagsabi: “An ina kan nagadan na aking babae dai pinonan an saiyang estorya nin ‘Aram ko an namamatean mo.’ Sinabihan sana nia ako kun ano an nangyari sa saiya asin tinogotan akong iaplikar iyan sa sakong sadiri.”\nAn pagtabang sa nagadanan nangangaipo kan saindong pakikidamay, pagmansay, asin dakulang pagkamoot. Dai paghalaton na dolokon kamo kan nagadanan. Dai basta magsabing, “Kun igwa ako nin ano man na magigibo . . .” Hanapon nindo mismo an “ano man” na iyan, dangan gibohon an angay na pagboluntaryo.\nMay natatada pang nagkapirang hapot: Kumusta man an manongod sa paglaom sa Biblia na pagkabuhay liwat? Ano an puwedeng magin kahulogan kaiyan para sa saindo asin sa namomotan nindo na nagadan? Paano kita makaseseguro na iyan sarong mapapanarigan na paglaom?\nTaano ta nakatatabang na makidamay sa kolog kan nagadanan paagi sa paghinanyog?\nAno an nagkapirang bagay na puwede niatong gibohon tanganing rangahon an saro na nagmomondo?\nAno an maninigo niatong likayan na sabihon o gibohon sa saro na nagmomondo?\nPagtabang sa mga Aki sa Pag-atubang sa Kagadanan\nKun nagagadanan an pamilya, an mga magurang patin an ibang paryentes asin katood parateng dai nakakaaram kun ano an sasabihon o gigibohon sa pagtabang sa mga aki na atubangon an nangyari. Pero, an mga aki nangangaipo nin mga adulto na matabang sainda sa pag-atubang sa kagadanan. Horophoropa an nagkapirang parateng ihinahapot manongod sa pagtabang sa mga aki na masabotan an kagadanan.\nPaano nindo ipapaliwanag an kagadanan sa mga aki? Importante na ipaliwanag an mga bagay sa simpleng mga termino. Magsadiosan man. Dai mag-alangan na gamiton an tunay na mga tataramon, arog baga nin “gadan” asin “kagadanan.” Halimbawa, puwede kamong tumukaw kataed kan aki, akbayan sia, asin sabihon: “May makamomondo na nangyari. Si tatay nagkahelang nin grabe na dai namamatean nin dakol na tawo [o ano man na aram nindong totoo], asin sia nagadan. Bakong kasalan nin siisay man na sia nagadan. Mahihidaw niato siang marhay huli ta namomotan niato sia, asin namomotan nia kita.” Alagad, makatatabang na ipaliwanag na an aki o an nabayaan na magurang dai man magagadan huli sana ta naghehelang sia paminsanminsan.\nDagkahon sindang maghapot. ‘Ano an gadan?’ an tibaad ihapot ninda. Puwede kamong sumimbag nin siring kaini: “An ‘gadan’ nangangahulogan na an hawak nagpondo nang magpunsionar asin dai na puwedeng gumibo nin ano man na dating ginigibo kaiyan—iyan dai na puwedeng magtaram, makaheling, o makadangog, asin mayo na iyan nin namamatean.” An magurang na nagtutubod sa panuga kan Biblia na pagkabuhay liwat puwedeng gamiton an oportunidad na ini tanganing ipaliwanag na si Jehova Dios ginigirumdom an nagadan asin puwede siang buhayon liwat sa maabot na Paraiso digdi sa daga. (Lucas 23:43; Juan 5:28, 29)—Helingon an kabtang na “Sarong Seguradong Paglaom Para sa mga Gadan.”\nIgwa daw nin ano man na dai nindo maninigong sabihon? Dai makatatabang na sabihon na an nagadan nagbiyahe nin harayo. An pagkatakot na bayaan sarong dakulang kahaditan nin aki, nangorogna kun an magurang nagadan. An sabihan na an nagadan nagbiyahe makakapagrabe sana sa pakamate kan aki na sia binayaan asin tibaad mangatanosan sia: ‘Si lola naghale, asin dai man lamang sia nagpaaram!’ Mag-ingat man, sa saradit na aki, manongod sa pagsabi na an nagadan nagtorog. An mga aki may tendensiang magin literal. Kun ibabaing kan aki an pagtorog sa kagadanan, puwedeng magresulta iyan sa pagkatakot na magtorog kun banggi.\nManinigo daw na an mga aki makilobong? Maninigong konsideraron kan mga magurang an pagmate kan mga aki. Kun habo nindang umiba, dai sinda pagpiriton o sa ano man na paagi pamateon sinda nin sala huli sa dai pag-iba. Kun gusto nindang umiba, tawan sinda nin detalyadong paglaladawan dapit sa mangyayari, kabale na an kun baga igwa nin kabaong asin kun baga iyan bukas o sirrado. Ipaliwanag man na makakaheling sinda nin dakol na tawong naghihibi huli ta sinda mamondo. Sa giraray, togotan sindang maghapot. Asin aseguraron sinda na puwede sindang humale kun kaipuhan ninda.\nAno an reaksion nin mga aki sa kagadanan? An mga aki parateng nakakamateng may paninimbagan sa pagkagadan nin sarong namomotan. Huling an aki tibaad may beses na naanggot sa tawong nagadan, an aki puwedeng magtubod na an anggot na kaisipan o mga tataramon an ikinagadan. Tibaad kaipuhan nindong tumao nin pagranga: ‘An saimong kaisipan asin mga tataramon bakong an nakakapahelang sa mga tawo, asin dai iyan ikinagagadan nin mga tawo.’ An sadit na aki puwedeng paorootrong mangaipo nin siring na pagpakosog nin boot.\nManinigo daw nindong itago sa mga aki an saindong kamondoan? An paghibi sa atubangan nin mga aki kapwa normal asin marahay sa salud. Apisar, haros imposible na biyong ikatago sa mga aki an saindong namamatean; may tendensia sindang magin mapagmansay asin parateng nakamamate na igwa nin problema. An pagigin sadiosan manongod sa saindong kamondoan pinapangyayari sindang makaaram na normal na magmondo asin kun beses ipaheling an saindong namamatean.\nPagranga sa mga Nagmumundo


Ano an importansya kan Kristyanong pagbunyag?\nHapot: Ano an importansya kan Kristyanong pagbunyag?\nSimbag: An Kristyanong pagbunyag saro sa duwang ordinansa na ikinaag ni Hesus sa simbahan. Bago siya suminakat sa langit, si Hesus nagsabi, “Kaya paduman kamo, asin gibuhon nindong disipulo an gabos na nasyon, na bunyagan nindo sinda sa ngaran nin Ama asin ni Aki patin na Espiritu Santo, na tokdoan nindo sinda na otobon an gabos na bagay na ipinagboot ko saindo: asin uya ako danay na nasa saindo sagkod sa katapusan nin kinaban” (Mateo 28:19-20). An kasuguan na ini nagsasabi na an simbahan responsable sa pagtokdo kan tataramon ni Hesus, gibuhon sindang disipulo, asin bunyagan an mga nagin disipulo. An mga bagay na ini dapat gibuhon sa gabos na lugar (“gabos na nasyon”) hanggan “sa katapusan nin kinaban.” An bunyag importanteng marhay ta ini ipinagboot ni Hesus.\nAn bunyag ginigibo na bago pa mapundar an simbahan. Kan enot na mga panahon, binubunyagan kan mga Hudyo an mga gustong magin miyembro kan Judaismo tanganing ipahiling na sinda nalinigan na. Ginamit man ni Juan Bautista an pagbunyag tanganing ipreparar an dalan kan Kagurangnan, nangangapudan sa gabos, bako sanang sa mga Hentil, na magpabunyag huli ta an lambang saro kaipuhan an pagsolsol. Alagad an pagbunyag ni Juan Bautista bakong arog kan Kristyanong pagbunyag, arog kan mahihiling ta sa Mga Gibo 18:24-26 asin 19:1-7. An Kristyanong pagbunyag igwa nin mas hararom na kahulugan asin importansya.\nAn pagbunyag dapat ginigibo sa pangaran kan Ama, Aki, asin Espiritu – iyo ini an rason kun pano ini nagin Kristyanong pagbunyag. Sa paagi kan ordinansang ini an sarong tawo inaako sa katiriponan kan simbahan. Kan kita naligtas, kita binunyagan kan Espiritu sa hawak ni Kristo, na iyo an simbahan. Sinasabi sa 1 Corinto 12:13 na, “Huli ta sa sarong Espiritu nagkaburunyagan kita sa sarong hawak, minsan mga Judio o mga Griego, minsan oripon o libre; asin pinainom sa saro sanang Espiritu.” An pagbunyag sa tubig pagpapahiling kan tunay na nagyayari sa pagbunyag sa Espiritu.\nAn Kristyanong pagbunyag an paagi tanganing ipahiling kan sarong tawo an saiyang pagtubod asin pagigin disipulo. Sa pagbunyag sa tubig, garo sinasabi kan binubunyagan na, “ako nagtutubod ki Kristo, lininigan ni Hesus an sakuyang kalag sa pagigin makasalan, asin ngunyan igwa na ako nin bagong buhay na may kabanalan.”\nAn Kristyanong pagbunyag ipinapahiling sa madramang paagi an kagadanan, paglobong, asin an pagkabuhay liwat ni Kristo. Kasabay kaiyan, ipinapahiling man an pagkagadan kan satuyang pagigin parakasala asin kita nagkakaigwa nin bagong buhay ki Kristo. Pag an sarong parakasala nagpahayag kan saiyang pagtubod ki Kristo, nagagadan an saiyang pagigin parakasala (Roma 6:11) asin siya nagkakaigwa nin bagong buhay (Colosas 2:12). Sa pag-irarom sa tubig ipinapahiling an kagadanan kan satuyang pagigin parakasala, asin an pagbutwa sa tubig ipinapahiling an nalinigan asin banal na buhay na resulta kan kaligtasan. Arog kaini an pakasabi sa Roma 6:4: “Kaya kita ilinobong sa kaibahan niya huli kan bunyag sa kagadanan: tanganing, siring na si Kristo nabuhay liwat sa mga gadan huli kan kamurawayan nin Ama, siring man kita maglakaw sa kabagohan nin buhay.”\nSimple sana, an pagbunyag panluwas na patotoo asin pagpapahiling kan tunay na nangyari sa laog kan buhay nin paratubod. An Kristyanong pagbunyag sarong gibo nin pagsonod sa Kagurangnan matapos na maligtas; dawa ngani an pagbunyag pirming kadokot kan kaligtasan, alagad bako ining kaipuhan tanganing an sarong tawo maligtas. Pinapahiling kan Biblia sa dakol na parte kaini an pasunod-sunod kan mga pangyayari. 1) An tawo nagtubod sa Kagurangnan na si Hesus asin 2) siya nagpabunyag. An pagkasunod-sunod na ini mahihiling sa Mga Gibo 2:41, “Dangan sinda na nagarako kan saiyang tataramon (tataramon ni Pedro) binurunyagan: asin an mga nakadagdag sa sainda sa aldaw na iyan may tolong ribo katawo” (hilingon man sa Mga Gibo 16:14-15).\nAn bagong paratubod ki Hesu-Kristo dapat na magmawot na mabunyagan. Sa Mga Gibo 8: 35-36 sinasabi an istorya ni Felipe saka an lalaking kapon na taga Etiopia: “Asin binukas ni Felipe an saiyang ngoso, asin magpoon sa kasuratan na ini, pinaghulit niya saiya si Hesus, asin sa paglakaw, sinda nagdatong sa sarong tubig; asin an kapon nagsabi, ‘Uya, may tubig, ano an nakakaolang na mabunyagan ako?’” Duman mismo, sinda nagpundo asin an lalaking kapon na taga Etiopia binunyagan ni Felipe.\nSa pagbunyag ipinapahiling kan sarong paratubod an saiyang pakikiiba sa kagadanan, paglobong, asin pagkabuhay liwat ni Kristo. Sa gabos na kinaban, pag an Ebanghelyo itinokdo, an mga natokdoan dapat bunyagan.


‘Maisog’ na maestra, pinipetisyon pahalion ~ BICOL STANDARD | Bicol News\nHome » News » ‘Maisog’ na maestra, pinipetisyon pahalion\nRAGAY, CSur— Labi an isog sa mga kaakian.\nIni an reklamo kan nagkapirang mga magurang sa San Rafael Primary School sa banwaan na ini kontra sa Head Teacher na si Lilian Vasquez, na saindang ipinepetisyon na pahaleon sa eskwelahan asin sipaon na sa pagiging maestra.\nSa pahayag ni Remar Toralexa, an Parents-Teachers Association (PTA) President na iyo an nagkokolekta kan mga pirma, dakol nang eskwela an nagsumbong na suboot kinukulgan sinda kan nasambit na maestra.\nIgwa na suboot ining pinakakan nin papel, sinampaling, hinubaan, tinulod sa fishpond, asin iba pal. Alagad an kadaklan sa mga magurang kan mga eskwela, mayong kusog-boot na magplantear nin reklamo.\nKan fecha 19 pa sana kan Pebrero, segun ki Toralexa, igwa na naman nin sarong eskwela na nagsumbong.\nSa pahayag kan 15 anyos na eskwela, linaog kan maestra an saiyang residensya mantang naglalaba an daragita.\nKinurahawan siya suboot kan maestra na “Ano an pigpaparasabi mo na ampon an aki ko?”\nDangan tinulod, sinampaling, asin sinikadan suboot an daragita, na tulos man nanlaban.\nKinamros kaini an maestra mantang siya suboot tinitilok.\nNin huli sa pangyayari, planong kasuhan kan eskwela an maestra sa pagbalgar kan derecho kan mga kaakian na yaon sa Republic Act 7160.\nAn victima ipinasairarom na kan saiyang magurang sa medical test asin nagreklamo sa pulis.\nMientrastanto, napag-araman kan Public School District Supervisor (PSDS) kan banwaan na ini na si Joselito Mendez an insidente.\nKinaulay ni Mendez an maestra, an PTA President, an biktima, asin an ina kaini.\nBoot kuta ni Mendez na maghagad na sanang tawad an maestrang si Vasquez sa aki asin sa magurang kaini. Alagad, pinanindugan kan maestra na mayo siya nin kasalan asin pinahimutikan an mga alegasyon nin pangungulog.\nSa oras na sinusurat an baretang ini, padagos pa an pagtipon nin mga pirma sa petisyon na ipaplantear kontra ki Vasquez sa Division Office kan Department of Education (DepEd) na suboot pwede maging basehan sa pagpahale sa maestra.—Report ni Jener Villarez, BICOLSTANDARD.COM


Si Renne Gumba, jefe kan Public Safety Office nagpahayag na magkakaigwa muna sinda nin miting ngonian sa mga envueltong opisyal kan awtoridad na iyo an mangengenotan sa implementasyon kan ordinansa.\nSi Consejal Joselito del Rosario, pamayo kan Committee on Transport sa Sangguniang Panlungsod nagpahayag sa Bicol Mail na tapos na an gabos na proceso sa consejo sagcod naka-accredit na nin towing company.\nAn ordinansa na-aprobaran sa sanggunian na padreno si del Rosario kan panahon ni dating Alcalde John Bongat alagad dai naimplementar tolos nin huli kan kawaran pa nin towing company alagad ngonian mayo nang kaulangan mantang voluntad nang nag-opresir an Maxicam Body and Bumper, sarong towing firm nganing iimplementar na an ordinansa ngonian na taon.\nSi Maximo Camacho, general manager kan towing company nagpahayag na andam na an saiyang tres mil metros cuadarong lote sa Barangay Bagumbayan Sur bilang impounding area.\nAn ordinansa iimplementar kan PSO nganing i-tow asin guyodon an mga tinuwadan asin ilegal nakagarajeng vehiculo sa mga No Parking area asin maimponer nin penalidad sa mga nasinutil sa ordinansa.\nSinabi pa ni del Rosario na base sa saindang ordinansa an towing company igwang kaibanan na PSO/PNP sa pagbutong kan vehiculos alagad kaipuhan magbusina muna nin tolong veces bilang warning sa tsuper.\nKabali sa towing zone iyo an kalabaan sa toong porsyon kan tinampo hali sa Brgy. Tabuco pasiring sa Metropolitan Cathedral, mga fire lane, mga designadong lugar sa Panganiban Drive, Elias Angeles, Panganiban, Caceres Street, sa toong porsyon kan Hernandez Ave. haling UNC sundo sa Naga City People’s Mall asin nagkapera pang lugar na pigdesignar kan PSO base sa ordinansa kan ciudad.\nAn PSO nagbugtakan na nin mga signages sa mga designadong wheel clamp asin tow way zones mientras na katuwan ninda an City Events, Protocol and Public Information Office (CEPPIO) sa pagpaluwas nin mga inpormasyon sa publiko sa iimplementar na ordinansa.\nIgwa na sindang mga ginigibong massive information sa mga tsuper sa pagpasunod kan pinaka-primirong towing ordinance sa Bicol na iimplementar sa Naga.\nSi Alcalde Nelson Legacion nagpahayag na kinakaipuhan nang iimplementar an ordinansa sa tahaw kan problema sa trafico nganing madisciplina an mga pasaway na motorista na dawa saen na sana naggagaraje kan saindang vehiculos apesar na yaon na sa bawal na lugar.\nAn towing company iyo na an ma-tow kan mga ilegal nakaparada asin an madadakop na vehiculos mamulta puon sa P1,000 hasta P1,500 alagad depende sa klase kan vehiculos asin dugang na multa sa cada kilometraje sa distancia kun saen nadakop na lugar abot sa impounding area.\nAn mga masinutil tinatawan nin tolong aldaw nganing balukaton asin dugang na P100 cada aldaw bilang penalidad pakatapos kan pigtaong plaso.\nKun sa laog nin duwang bulan dai balukaton an vehiculo kan kagsadiri mapipiritan an ciudad na ipabakal sa paagi nin subasta sa publiko. (DPAureus)